《晓渡蠡湖》
清代·刘齐

秋日湖干爽气横，更逢初曙景逾清。烟收远树山徐出，月落寒涛水正平。

渔唱忽随霜露起，扁舟共载几人行。平吴事业今谁在，一领蓑衣万古情。

作者简介：刘齐字言洁，号存轩，清无锡人。选贡生，刘元珍曾孙，刘齐与其家素川及陈振先、秦泉南、孙敬居、吴蓉躬、施对杨诸先生称蓉湖七子，著有《慎独斋诗鸣秋集》。